DA Den Europæiske Unions Tidende C 70/27

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 70/09)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»MAKÓI VÖRÖSHAGYMA« eller »MAKÓI HAGYMA«

EF-Nr: HU-PDO-005-0387-21.10.2004

BOB ( X ) BGB ( )

Dette resumé indeholder hovedelementerne af varespecifikationen til information

1. Medlemsstatens ansvarlige myndighed:

Navn: Földművelésügyi és Vidékfejlesztési Minisztérium – Élelmiszerlánc-elemzési Főosztály Adresse: 1055 Budapest Kossuth Lajos tér 11. MAGYARORSZÁG Tlf. +36 13014419 Fax +36 13014808 E-mail: zobore@fvm.hu

2. Sammenslutning:

Navn: Magyarországi Hagymatermesztők, Feldolgozók, Forgalmazók Szakmaközi Szervezete, Szövetsége és Terméktanácsa Adresse: 6900 Makó Návay Lajos tér 5-7. MAGYARORSZÁG Tlf. +36 62/212865, +36 62/213676 Fax +36 62/213676, +36 62/212865 E-mail: hagymatanacs@vnet.hu Sammensætning: Producenter/forarbejdningsvirksomhed ( X ) Andre ( X )

3. Produktets art:

Kategori 1.6 — Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Makói vöröshagyma« eller »Makói hagyma«

4.2. Beskrivelse:

»Makói vöröshagyma« eller »Makói hagyma« (Allium cepa L.) tilhører familien alliaceae, der har tilpasset sig godt til de lokale forhold i Makó-regionen. De typiske egenskaber ved »Makói vöröshagyma« eller »Makói hagyma«, der kan tilskrives de geografiske forhold, er det høje indhold af tørstof, den stærke smag og den gode holdbarhed. Kun sorterne »Makói CR« (klimaresistent), »Csanád« og »Makói Bronz« kan anvendes.

Løget er sfærisk og lettere aflangt. Det har en diameter på mellem 35 og 80 mm. Det er bronzerødt, skinnende, har lukkede løgblade og er kappeklædt. Kødet er fast, tæt og benhvidt. Den produktionsteknologi, der er typisk for Makó-regionen, og det tørre vejr mod slutningen af sommeren giver løgene et højt indhold af tørstof på over 16 %, hvilket er langt mere end gennemsnittet. Det kan opbevares i lang tid, spirer sent og bevarer sine næringsstoffer vinteren over. Det lave vandindhold fremmer ikke fordærvelse. Den typiske stærke og krydrede smag skyldes det høje indhold af allylsulfid.

4.3. Geografisk område:

Oprindelsesbetegnelsen »Makói vöröshagyma« eller »Makói hagyma« kan kun anvendes på løg, der stammer fra produktionsregionen, hvilket omfatter de administrative områder af nedenstående lokaliteter, der overlapper grænserne af de to tilstødende amter Csongrád og Békés.

Lokaliteterne er følgende:

— For Csongrád amt: Makó, Királyhegyes, Apátfalva, Kövegy, Pitvaros, Magyarcsanád, Csanádpalota, Csanádalberti, Ambrózfalva, Nagyér, Földeák, Maroslele, Klárafalva, Ferencszállás, Kiszombor og Nagylak.

— For Békés amt: Tótkomlós og Békéssámson.

4.4. Bevis for oprindelse:

Oprindelsesbetegnelsen »Makói vöröshagyma« eller »Makói hagyma« kan kun anvendes på løg, hvis produktion og sporbarhed er dokumenteret i fortegnelsen over beskyttede oprindelsesbetegnelser og geografiske betegnelser, der er attesteret af Hagyma Terméktanács (løgproducentsammenslutning).

Sprøjteanvisningerne, der skal ajourføres i henhold til kravene, er en uomgængelig del af fortegnelsen over beskyttede oprindelsesbetegnelser og geografiske betegnelser.

På anmodning fra producenten eller forhandleren kontrollerer Hagyma Terméktanács hele den teknologiske produktionsproces, og hvis alle krav er opfyldt, kan producentsammenslutningen mærke varen »Hagyma Terméktanács által ellenőrzött minőség« (kvalitetsgodkendt af løgproducentsammenslutningen).

Producentsammenslutningen hjælper med at kontrollere, at forordningen om geografiske betegnelser overholdes, og at oprindelsesbetegnelsen bruges lovmæssigt.

4.5. Produktionsmetode:

Toårs produktionsmetode:

I toårs produktionsmetoden anvendes blomsterfrø (det såkaldte sorte frø). Ved tæt såning fremkommer de små løg — såkaldte sætteløg — der bruges som basismateriale (formeringsmateriale) til fremstillingen af spiseløg det følgende år.

Fladt terræn med løs ikke-klumpende jord med middel lerindhold, højt indhold af humus og næringsstoffer og neutralt pH er velegnet til fremstillingen af sætteløg (dette er de såkaldte Makó-jordforhold).

Ved vekseldrift er det et krav, at der ikke må plantes løg igen inden for fem år.

Fremstilling af sætteløg:

Forarbejdning af jorden: dyb pløjning om efteråret — i oktober det foregående år — færdigbehandling om foråret. Der sås på den jævne løse jord i slutningen af februar/begyndelsen af marts i enkelte rækker (20 cm afstand) eller dobbelte rækker (5-30 cm afstand) med 100-120 kg såsæd per ha (25-28 millioner frø/ha) i en dybde af 3-3,5 cm. Når sætteløgene er færdigudviklede mod midten af august, fjernes den tørrede stilk. Derefter bliver løgene taget op, renset for jord, modnet, transporteret og sorteret efter størrelse.

De sorterede sætteløg skal opbevares i en gennemsigtig stofpose efteråret over, og den specielle Makó-produktionsprocedure starter med varmebehandling i november. Varmebehandlingen forhindrer dannelsen af blomsterknopper og dermed af frøstande i det andet år, hvilket ville gøre løget værdiløst. Under varmebehandlingen opvarmes sætteløgene gradvis over 12 dage fra lagringstemperaturen på 3-5 °C til 30-32 °C, og afhængig af størrelsen opbevares de ved denne temperatur i 30-60 dage (hvor de opvarmes til 32-35 °C i 10 dage), hvorefter de gradvis nedkøles til 10-14 °C til udplantning.

Fremstilling af spiseløg:

»Makói vöröshagyma« eller »Makói hagyma« spiseløgene fremstilles det andet år. Løgene, der er blevet fjernet fra varmeanlæggene, renses og behandles mod skadedyr, hvorefter de plantes ud i den gradvis varmere jord indtil midten af april. Kravene til jord og vekseldrift er de samme som for sætteløg. Afhængig af størrelsen sættes der 15-25 løg per løbende meter i en dybde af 3-5 cm.

Det er vigtigt, at løgene får tilstrækkeligt med næringsstoffer, at de holdes fri for ukrudt, og at de behandles fuldstændigt som dokumenteret i sprøjteanvisningerne. Løgene høstes i anden halvdel af august (optagning, tørring på skår, lastning og levering), hvorefter løgene lægges på lager eller bringes ud på markedet.

Etårs produktionsmetode (direkte udsåning):

I etårs-metoden begynder produktionen i marts, ved at der sås 5-7 kg såsæd per ha (900 000-1,1 million frø/ha) af etårige løg, der udvælges af det genetiske lager af »Makói vöröshagyma« eller »Makói hagyma«.

I vækstperioden er produktions- og høstoperationerne de samme som for løg fra sætteløg, men vækstperioden er længere, der høstes i midten af september, og denne type produktion finder kun sted med kunstvanding.

De høstede løg skal opbevares på et køligt, tørt, godt ventileret sted, da de kan lagres længere end andre sorter under samme forhold, uden at kvaliteten forringes væsentligt inden april-maj måned det efterfølgende år.

»Makói vöröshagyma« eller »Makói hagyma« sorteres, pakkes og mærkes af producenten — eller andetsteds under direkte overvågning af producenten eller vedkommendes repræsentant inden for det geografiske område — i sække med 0,5, 1, 2, 5, 10 og 15 kg løg, upakket i kasser med 15, 20, 25 eller 50 kg eller i pakninger med 3, 5 eller 10 løg. Andre mængder og typer af pakninger er også mulige. Varen kan ompakkes uden for det afgrænsede geografiske område.

4.6. Tilknytning:

Naturlige faktorer:

Løget, der stammer fra centralasien, har tilpasset sig forholdene i Makó-regionen ekstremt godt. Jorden i regionen er blevet dannet af aflejringer fra floden Maros, da den ændrede leje. Løss og flodaflejringer har et stort indhold af næringsstoffer. Den flade jord er rig på sporelementer, har middel lerindhold, er løs og holder godt på luft og vand, hvilket er egenskaber, der påvirker løgenes kvalitet.

Det mest karakteristiske ved klimaet i Makó-regionen er den tørre og varme sommer. I vækstperioden er der meget solskin (2 100 timer solskin om året) med vedvarende høje temperaturer (30 hededage, gennemsnitstemperatur på 18,1 °C, temperatursum 3 340 °C), hvilket tilsammen (85-90 sommerdage) fører til det gunstige indhold i »Makói vöröshagyma« eller »Makói hagyma«. Udviklingen af langdags-»Makói vöröshagyma« eller »Makói hagyma« kræver 15 timers sollys om dagen, hvilket opfyldes af de ovennævnte særlige klimatiske forhold i Makó-regionen. Dannelsen af løgene sker langsommere i juli-august, hvor vejret er varmt og tørt med lav mængde nedbør. Bladene og rødderne tørrer ud, indholdet af næringsstoffer stiger, indholdet af tørstof stiger, de ydre blade bliver tyndere, og løget udvikler lukkede og stærke blade og den bronzerøde farve.

På grund af det høje indhold af tørstof og det flerlagede, lukkede, stærke bladlag (godt lukket ved »halsen«) kan »Makói vöröshagyma« eller »Makói hagyma« opbevares i lang tid.

Menneskelige faktorer:

Der er blevet produceret løg i Makó-regionen i flere århundreder. Efter det tyrkiske herredømme, blev landet genbefolket og befolkningstallet voksede hurtigt, hvilket førte til opdeling af den tilgængelige landbrugsjord i små parceller og knaphed på landbrugsjord. I midten af det nittende århundrede bestod tre fjerdedele af befolkningen af landbrugsforpagtere, der var nødt til at producere intensive afgrøder på deres små jorde. Løg var velegnet til dette formål, og løget og dets blade har været brugt i vid omfang i folkemedicinen i flere århundreder.

Producenterne af Makó-løget udnyttede den geografiske beliggenhed og de favorable markedsvilkår mod slutningen af forrige århundrede og udviklede regionale højkvalitetssorter gennem hårdt arbejde, pleje og individuel udvælgelse og skabte højkvalitetsjorde. For at opnå dette udviklede de en særlig teknik, der tager særligt hensyn til løgets biologi og den givne region (toårs produktionsmetode). Salg til fjerne markeder karakteriserer de lokale løgdyrkeres foretagsomhed og deres risikovillighed.

De lokale løgdyrkere kunne ved at støtte sig på den nedarvede løgkultur undgå at emigrere mod slutningen af århundredet. Dette skabte et ægte og vedvarende omdømme for dette løg, der allerede blev prisbelønnet på »Grand Concours International des Sciences et de l'Industrie« i Bruxelles i 1888, og andre udmærkelser er fulgt i årenes løb. Dyrkningserfaringerne, der er blevet videreført fra generation til generation, garanterer den fremtidige produktion af løg i regionen.

I 1835 nævner Miklós Szirbik løgdyrkning i regionen, og de skriftlige spor af løgdyrkningen kan følges gennem bøger af Imre Palugyai og János Reizman. Kort inde i det nye århundrede havde regionens løgdyrkere deres eget ugentlige blad kaldet »Løgdyrkeren«. I 1930 gjorde Ferenc Erdei et stort arbejde for løgdyrkningen i Makó-regionen og for løgproducenterne.

4.7. Kontrolorgan:

Mezőgazdasági Szakigazgatási Hivatal er det udnævnte kontrolorgan for frugt og grøntsager.

Navn: Csongrád Megyei Mezőgazdasági Szakigazgatási Hivatal Növény- és Talajvédelmi Igazgatóság Adresse: 6800 Hódmezővásárhely Rárósi út 110. MAGYARORSZÁG Tlf. +36 62/535741 Fax +36 62/246036 E-mail: Hodi.Laszlo@csongrad.ontsz.hu Navn: Békés Megyei Mezőgazdasági Szakigazgatási Hivatal, Növény- és Talajvédelmi Igazgatóság Adresse: 5602 Békéscsaba Szarvasi út 79/1. MAGYARORSZÁG Tlf. +36 66/529-257 Fax +36 66/529-265 E-mail: Mike.Zsolt@bekes.ontsz.hu

4.8. Mærkning:

Ud over hvad lovgivningen påbyder skal den beskyttede oprindelsesbetegnelse »Makói vöröshagyma« eller »Makói hagyma« og fællesskabets logo (når produktet optages i fællesskabsregisteret) optræde på produktets pakning.

Hvis produktet er godkendt på grundlag af en intern kontrol foretaget af løgproducentsammenslutningen, kan »Hagyma Terméktanács által ellenőrzött minőség« (»kvalitetsgodkendt af løgproducentsammenslutningen«) angives på pakningen.

(1) EUT L 93 af 31.3.2006, s. 12.